பூவும் நடக்குது பிஞ்சும் நடக்குது

"பூவும் நடக்குது பிஞ்சும் நடக்குது" என்ற பாடலானது 1995ம் ஆண்டு யாழ்ப்பாண இடப்பெயர்வின் போது வெளிவந்த பாடலாகும். புதுவை இரத்தினதுரை எழுதிய இப்பாடலை முரளியின் இசையில் திருமலைச் சந்திரன் பாடியுள்ளார். இப்பாடலானது விடுதலைப் புலிகளின் கலை பண்பாட்டுக் கழகத்தின் ஆதரவுடன் நிதர்சனத்தின் தயாரிப்பில் வெளிவந்த "முகங்கள்" என்னும் திரைப்படத்தில் இடம்பெற்றுள்ளது. அத்துடன், இப்பாடல் பி.பி.சியின் உலகின் சிறந்த பத்துப் பாடல்களில் ஐந்தாவது இடம் பிடித்துள்ளமை குறிப்பிடத்தக்கது.

 முழுப் பாடல்
<blockquote>
பல்லவி
பூவும் நடக்குது பிஞ்சும் நடக்குது
போகும் இடம் அறியாமல் – இங்கு
சாகும் வயதினில் வேரும் நடக்குதே
தங்கும் இடம் தெரியாமல்
கூடு கலைந்திட்ட குருவிகள் – இடம்
மாறி நடக்கின்ற அருவிகள்
சரணம்
ஒற்றை வரம்பினில் ஓடும் இவர்களின்
ஊரில் புகுந்தது ஆமி – ஒரு
குற்றம் செய்யாதவர் முற்றத்தி லாயிரம்
குண்டுகள் வீழுதே சாமி
சோகத்தின் கோடுகள் முகத்தில் – இந்தச்
சொந்தங்கள் சேருமா நிலத்தில்?
கூடி மகிழ்ந்திட்ட கோயில் வயல்வெளி
யாவும் இவர் இழந்தாரே – நேற்றுப்
பாடி மகிழ்ந்திட்ட ஊரைத் துறந்துமே
போகும் திசை யறியாரே
நெஞ்சில் வழிவதோ துயரம் – வழி
நீளும் திசையிவர் பயணம்
தாயின் மடியினில் ஆசையுடன் தலை
சாய்த்து உறங்கிய நேரம் – வந்த
பேய்கள் கொளுத்திய தீயில் எரிந்தவர்
போகும் வழியெல்லாம் ஈரம்
மாடுகள் கூடவா அகதி ? – தமிழ்
மண்ணிலே ஏனிந்தச் சகதி ?
</blockquote>

மேற்கோள்கள்



பகுப்பு:ஈழப் போராட்டப் பாடல்கள்